**NOTAT**

|  |  |
| --- | --- |
| **TIL:** | Teknisk Udvalg |
| **J.NR.:** | 028831-2013 |
| **VEDR.:** | Flextur i Holstebro Kommune |
| **DATO:** | 26.08.2013 - tmtpav |

**Flextur i Holstebro Kommune.**

Flextur er et befordringstilbud til alle borgere i Region Midtjylland. Ordningen er en del af den kollektive trafik og administreres af Midttrafik.

På Flextur er der en egenbetaling. Borgeren betaler 14 kr. pr. km, minimum 70 kr. pr. tur.

Kommunen kan vælge at indføre støttet Flextur, hvilket betyder, at kommunen betaler en del af de 14 kr. pr. km., så borgerens egenbetaling kan reduceres til 7 kr. pr. km eller 4 kr. pr. km.

Flextur kan støttes i hele kommunen eller i et begrænset område.

Flextur er fleksibelt for borgerne, som køres fra adresse til adresse. Kørslen koordineres med andre kørselstyper, så borger kører sammen med andre kunder ligesom i bus og tog. Derved kan der være omvejskørsel.

Borgeren betaler altid kun for den direkte vej.

Borgerene kan benytte Flextur alle ugens dage mellem kl. 06.00 – 24.00, dog undtaget den 24. og 31. december.

Flextur bestilles af borgeren elektronisk eller ved kontakt til Flextrafiks Callcenter, som har åbent alle ugens dage mellem kl. 08.00 – 17.00.

Ved bestilling får borgeren altid oplyst egenbetaling for turen, samt afhentningstidspunkt.

Egenbetalingen for Flexturen skal betales kontant og i lige penge til chaufføren, inden turen starter.

Såfremt der indføres støttet Flextur i Holstebro Kommune, er der en række spørgsmål der skal tages stilling til som f.eks.:

1. I hvilke områder skal støttet Flextur være gældende?
2. Hvad skal taksten være for borgeren, 7 kr. pr. km eller 4 kr. pr. km.?
3. Skal der laves ”venneaftale” med nabokommuner?

Ad 1:

Såfremt der indføres støttet Flextur i Holstebro Kommune skal det besluttes om det skal være gældende for hele kommunen eller i et begrænset område.

Teknik og Miljø vurderer, at der skal etableres en zone omkring Holstebro, hvor støttet Flextur ikke kan anvendes indenfor zonen, men alene ud og ind i zonen.

Afgrænsning af zonen kan f.eks. fastlægges ud fra hvilken omfang der er kollektiv trafik i området (f.eks. Mejdal, Mejrup, Tvis, Idom og Nr. Felding).

Ad 2:

Ved indførelse af støttet Flextur skal det besluttes, hvor meget kommunen ønsker at støtte med. Der er i Midttrafik indfør 2 takster med kommunal støtte, hvor borgeren betaler henholdsvis

* 7 kr. pr. km, dog minimum 35 kr./tur (dvs. kommunen støtter med 7 kr. pr. km) eller
* 4 kr. pr. km, dog minimum 30 kr./tur (dvs. kommunen støtter med 10 kr. pr. km).

I forbindelse med ”Nord-Vest projektet” en analyse af kollektiv trafik og kommunale kørselsordninger i Holstebro og Lemvig Kommuner, som er udarbejdet af COWI sammen med Midttrafik og kommunerne, er indførelse af støttet Flextur vurderet.

COWI har vurderet, at udgiften til indførelse af støttet Flextur med en borgerbetaling på 4 kr. pr. km, for Holstebro Kommune vil blive mellem 1,5 mio. kr. og 2,5 mio. kr.

Ad 3:

Ved indførelse af støttet Flextur kan der indgås aftaler med nabokommunerne og derved give borgerne muligheden for at køre over kommunegrænserne til samme lavere kilometer pris, som intern i kommunen.

Økonomi generelt:

COWI har som anført ovenfor vurderet at Holstebro Kommunes udgifter ved indførelse af støttet Flextur på 4 kr. pr. km bliver på 1,5 – 2,5 mio. kr.

Ved indførelse af støttet Flextur kan det overvejes, om de ruter der i dag er lokalruter kan ændres, således at de fremover primært kører som rabatruterne (skolebusruter). Derved kan der fjernes nogle afgange, hvilket vil medfører mindre udgifter.

Holstebro Kommune har kun 2-3 lokalruter, hvor dette kan være aktuelt.

Besparelsen på disse ruter afhænger af, hvor mange afgange der fjernes og den gældende kontrakt.

Såfremt der skal laves beregninger på ovennævnte, bør det ske i dialog med Midttrafik, som er kontraktholder. Det bør ligeledes ske ud fra en nærmere analyse af nuværende kollektiv trafik, samt en politisk drøftelse af, hvilken kollektiv trafik der ønskes i Holstebro Kommune.

Teknik og Miljø vurderer dog, at der ikke kan opnås en besparelse på 1,5 mio. kr., da dette vil kræve væsentlige ændringer i hele den kollektive trafik.